Manuel kap terug oor Ndlozi se ‘rassistiese’ uitsprakeTrevor Manuel. Foto: Karen Sandison/ANA Trevor Manuel, voormalige minister van finansies en senior ANC-lid, het Donderdag ŉ EFF-verklaring wat onder Mbuyiseni Ndlozi se naam uitgestuur is as “rassisties en lasterlik” bestempel, nadat Ndlozi aangevoer het daar was nepotisme betrokke by die aanstelling van die nuwe taksbaas. Manuel het gesê hy sal nie deur “skoolterrein-boelies” mishandel word nie en het daarop aangedring dat drie stellings wat deur Ndlozi gemaak is onvoorwaardelik teruggetrek word. Dit sluit in dat hy familie is van Edward Kieswetter, die nuutaangestelde kommissaris van die Suid-Afrikaanse Inkomstediens (SAID), en dat hulle sakeverbintenisse het. “Mnr. Ndlozi moet bewyse verskaf vir die drie bewerings wat hy oor my gemaak het,” het Manuel gesê. “Slegs ŉ verstand wat verdraai is in die verwoesting van apartheid kan ooit aanvoer daar is ŉ bloedverband tussen twee individue wat deur die apartheid-regime as bruin geklassifiseer is, wanneer die enigste ooreenkoms tussen hulle ŉ rasseklassifikasie is. Die onus rus nou op mnr. Ndlozi om te bewys dat hierdie verbintenis wel bestaan,” het Manuel gesê. Edward Kieswetter is aangestel as die nuwe kommissaris van die Suid-Afrikaanse Inkomstediens. (Foto: Facebook) Ndlozi het Woensdag in ŉ verklaring hom beroep op pres. Cyril Ramaphosa en Tito Mboweni, minister van finansies, om bekend te maak hoe die onderhoudproses vir die nuwe SAID-kommissaris hanteer is. Ndlozi het die proses as “geheimsinnig” bestempel en het voorgestel dat korrupsie en nepotisme daarby betrokke was. Manuel het ook Ndlozi se stelling dat hy (Manuel) Kieswetter aangestel het as adjunkkommissaris by die SAID tydens sy termyn as minister van finansies, verwerp. “[Ndlozi] beweer ek het, as destydse minister van finansies, vir mnr. Kieswetter as die SAID-adjunkkommissaris aangestel. As hy net die SAID-wet of die verslag van die Nugent-kommissie gelees het, sou hy geweet het die minister van finansies het geensins sulke magte nie. Hy moet daarom hierdie stelling terugtrek,” het Manuel gesê. “Ek dring aan op ŉ terugtrekking van hierdie stellings of daar sal regstappe teen mnr. Ndlozi gedoen word,” het hy gesê.